הסלמה באירועי הטרור בגבעה הצרפתית בירושלים:

שלושה בקבוקי תבערה הושלכו הערב (שבת) לעבר בית פרטי ברחוב החי"ל בגבעה הצרפתית בירושלים. איש לא נפגע. נזק קל נגרם לריהוט. בקבוקי התבערה הושלכו לעבר מרפסת הבית, הם התנפצו, התלקחו ובעלי הבית כיבו את האש. במשטרת מחוז ירושלים מציינים כי החשד הוא שהרקע לאומני וכי נפתחה חקירה בנושא.

בקבוקי התבערה גרמו נזק לרכוש (צילום: גלי שמואלי)

מכאן הושלכו בקבוקי התבערה (צילום: גלי שמואלי)

גלי שמעוני, בעל הדירה, מספר: "ראינו סרט בסלון. בסרט היה פיצוץ ובאותו רגע היה פיצוץ במרפסת, ממש באותה השנייה. פתאום ראינו אש בחוץ וכל המרפסת התחילה לבעור. יש לנו צינור בחוץ אז הפעלנו אותו וכיבינו באמצעותו את האש". שמעוני מספר שבקבוק התבערה פגע בכיסא בד שעלה באש. "אם לא היינו בבית זה היה גורם לשריפה שהייתה יכולה להתפשט. אני לא יודע מי זרק את זה, לא ראינו. אולי זרקו את זה ממכונית".

"לאחרונה הם ממש מתחילים להגזים. זו פשוט עליית מדרגה", אומר שמעוני. "הפעם אין נפגעים בנפש, אבל זה מסוכן. היה לנו מזל גדול מאוד. בדרך כלל יושבים במרפסת, למזלנו הפעם היינו בבית".

בחודשים האחרונים התרחשו מספר מקרים של יידויי בקבוקי תבערה בשכונת הגבעה הצרפתית הסמוכה לשכונת עיסאוויה. נושא ביטחון התושבים בגבעה הצרפתית הפך לנושא מרכזי טרם הבחירות לרשויות המקומיות. תושבי השכונה התלוננו על התגברות אירועי טרור כמו השלכת בקבוקי תבערה ואבנים והצתת מכוניות. עיריית ירושלים אף חפרה תעלה בין שתי השכונות- היהודית והערבית והתקינה באזור מצלמות ותאורה.

Read this article in English